b"\n_START_ARTICLE_\nGuillem D\xc3\xadaz-Plaja i Contest\xc3\xad\n_START_SECTION_\nBiografia\n_START_PARAGRAPH_\nFou fill del militar Francesc D\xc3\xadaz i Contest\xc3\xad (1879-1948), natural de Palma, i de la seva esposa, Josefa Plaja Ibr\xc3\xa1n (1884-1967), natural de Figueres. Es llicenci\xc3\xa0 en dret a la Universitat de Barcelona, fou catedr\xc3\xa0tic de literatura castellana a l'Institut Jaume Balmes de Barcelona, professor a l'Institut-Escola i director de l'Institut del Teatre de Barcelona; havia fet algunes substitucions a l'Escola de Bibliotec\xc3\xa0ries. Abans de la guerra civil espanyola particip\xc3\xa0 en l'avantguardisme a Catalunya, i col\xc2\xb7labor\xc3\xa0 en el Full Groc (1929), amb Sebasti\xc3\xa0 Gasch i Carreras i Llu\xc3\xads Montany\xc3\xa0. El 1936 va obtenir el Premio Nacional de Literatura i el 1962 el Premi Ciutat de Barcelona d'assaig._NEWLINE_M\xc3\xa9s tard fou membre de la Real Academia Espa\xc3\xb1ola, del CSIC, de l'Acad\xc3\xa8mia de Bones Lletres de Barcelona, director de l'Instituto Nacional del Libro Espa\xc3\xb1ol (1966-1970) i catedr\xc3\xa0tic de la Universitat de San Marcos de Lima. Ha escrit nombrosos assaigs sobre el romanticisme, el barroc, el modernisme, la generaci\xc3\xb3 del 98 i l'avantguardisme, alhora que ha fet edicions d'obres completes d'autors com Gustavo Adolfo B\xc3\xa9cquer."